দ্যতিয়েন সাহেব যখন নিজের সম্পাদিত পত্রিকায় লিখছেন, পাশাপাশি লিখছেন দেশ পত্রিকায় ধারাবাহিক ডায়েরির ছেঁড়া পাতা। সে-কারণেই বেশ কিছু কাহিনি দুই পত্রিকাতেই প্রকাশিত, ভিন্নতা শুধু শিরোনামে বা চরিত্রদের নামকরণে। ডায়েরির ছেঁড়া পাতার একাদশতম অধ্যায়ে ‘কুশালের কাহিনি’ যেটা পাঠকদের শোনান, সেই একই কাহিনি ‘কৈশোর’ নামে প্রকাশিত হয় তাঁর সম্পাদিত পত্রিকার পাতায়। টুটুর কাহিনিও প্রকাশিত হয়েছে উভয় পত্রিকাতেই। দেশ পত্রিকার ‘বাবুল সরকারে’ বর্ণিত গল্পের সঙ্গে কোনো তফাৎ নেই জীবনে (আমাদের জীবন) প্রকাশিত ‘পদার্পণ’ গল্পের। আরো অনেক রচনা রয়েছে, যেগুলো তিনি দেশ পত্রিকায় লিখেছেন স্বনামে, আর ক্যাথলিক সম্প্রদায়ের মুখপত্রে লিখেছেন ছদ্মনামে। উৎপল দত্ত রায়, কমল বসু, ইন্দ্রনাথ দত্ত, ফাদার দে, ফাদার যতীন পাল, প্রভাতী দে – একাধিক ছদ্মনাম ফাদার দ্যতিয়েনের।